กระทรวงวัฒนธรรม ผลักดันดีไซน์เนอร์รุ่นใหม่นำผ้าไทยจากภูมิภาคต่างๆ ออกแบบเครื่องแต่งกายสำหรับการใส่ได้ทุกโอกาสเข้ากับยุคสมัย
กระทรวงวัฒนธรรม ผลักดันดีไซน์เนอร์รุ่นใหม่นำผ้าไทยจากภูมิภาคต่างๆ ออกแบบเครื่องแต่งกายสำหรับการใส่ได้ทุกโอกาสเข้ากับยุคสมัย นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวเปิดตัวโครงการพัฒนาการออกแบบเครื่องแต่งกายผ้าไทยร่วมสมัย ประจำปี 2563 ว่า สำนักงานศิลปวัฒนธรรมร่วมสมัยร่วมกับนักออกแบบที่มีชื่อเสียงของไทยจัดการประกวดแข่งขันออกแบบตัดเย็บเครื่องแต่งกายที่ทำมาจากผ้าไทย ภายใต้แนวคิด "ผ้าไทยใส่สบาย" เปิดโอกาสให้นิสิต นักศึกษา นักออกแบบเครื่องแต่งกายและประชาชนทั่วไป ได้ร่วมออกแบบสร้างสรรค์นำผ้าไทยที่มีจากภูมิภาคต่างๆ มาใช้เป็นวัตถุดิบหลักในการสร้างสรรค์ผลงาน ซึ่งปีนี้ให้ความสำคัญกับการออกแบบเครื่องแต่งกายที่ใช้ได้จริงในชีวิตประจำวัน เพื่อให้สอดคล้องกับการที่รัฐบาลรณรงค์ให้ประชาชนทุกกลุ่มวัยได้สวมใส่ผ้าไทยได้ทุกๆ วัน นับเป็นการยกระดับวงการแฟชั่นจากการดึงศักยภาพของนักออกแบบรุ่นใหม่ ให้นำผ้าไทยของท้องถิ่นต่างๆ มาประยุกต์ตัดเย็บให้ใส่ได้ทุกโอกาส เข้ากับยุคสมัยสำหรับการประกวดปีนี้สามารถเลือกผ้าไทยมาใช้ในการออกแบบได้เอง โดยส่งรายละเอียดผลงานและแบบร่างมาได้ตั้งแต่บัดนี้ไปจนถึงวันที่ 2 มีนาคมนี้ ซึ่งแต่ละคนสามารถส่งผลงานมาคนละ 4 ชุด ซึ่งคณะกรรมการจะคัดเลือกผลงานที่โดดเด่นเพื่อนำใช้เป็นต้นแบบสำหรับตัดเย็บ และนำไปจัดแสดงเป็นนิทรรศการในช่วงเดือนเมษายน พร้อมกันนี้ร่วมกับมหาวิทยาลัยเทคโนโลยีราชมงคลกรุงเทพ มหาวิทยาลัยราชภัฎ สวนสุนันทา มหาวิทยาลัยเทคโนโลยีราชมงคลพระนคร และมหาวิทยาลัยเกษมบัณฑิต ลงนามบันทึกความตกลงส่งเสริมและเผยแพร่การจัดกิจกรรมสาขาการออกแบบเครื่องแต่งกายของนักศึกษาและการใช้ผ้าไทยมาใช้สำหรับการออกแบบเสื้อผ้า เครื่องแต่งกายและกิจกรรมต่างๆ เป็นระยะเวลา 1 ปีด้วย